Bruid gekap wat oor geskenk klaArgieffoto (Foto: Jill Wellington/Pixabay) ŉ Bruid is aangesê om “dankie” te sê en “stil te bly” ná sy op Facebook gekla het oor ŉ geskenk wat sy van haar beste vriendin ontvang het. Die pasgetroude vrou het op die sosialemediaplatform gesê haar “eksklusiewe” troue het op die gaste gefokus, en sy het nie haar sente omgedraai nie – sy wou seker maak haar gaste geniet die geleentheid. Sy sê ondanks die feit dat haar beste vriendin bewus was van die koste wat vir die groot dag aangegaan is, het sy vir haar twee handdoeke van ŉ groothandelaar, ter waarde van ongeveer AUS$10 (sowat R110) geskenk gegee. In die boodskap, wat sy in ŉ Facebook-groep vir troues gedeel het, wou die bruid weet of enigiemand anders al ŉ trougeskenk ontvang het wat “ŉ klap in die gesig is”. “Hoe het jy dit hanteer? Ek en my man het ŉ baie eksklusiewe troue gehad, alles ingesluit en die fokus was op ons gaste. Ons beste vriendin, haar man en kinders weet dit, en hulle het vir ons twee Kmart-handdoeke gegee, ŉ algehele waarde van sowat $10. Dit het ons seergemaak en dit was ŉ klap in die gesig. Ons weet nie hoe om dit te hanteer nie. Het enigiemand ŉ voorstel?” In plaas van simpatieke raad, wat sy waarskynlik wou uitlok, het lesers haar veroordeel vir die plasing en gesê sy is “oppervlakkig” en “ondankbaar”, berig News.com.au. “Miskien is dit al wat hulle kan bekostig?” het een persoon reageer. “Wees dankbaar dat hulle daar wou wees saam met julle om die spesiale dag te vier en fokus op mense se persoonlikhede eerder as die materiële goed wat hulle vir jou gee of nie gee nie.” Nog ŉ persoon het geskryf: “Is jy ernstig? Dit gaan nie oor wat jy daaruit kan kry nie.” Sommige het laat weet hulle verstaan nie hoekom sy ŉ probleem het met die handdoeke nie. “Handdoeke is ŉ wonderlike geskenk. Wie gee om hoeveel dit kos? Wat ŉ oppervlakkige mens.” En ŉ ander het eenvoudig bygevoeg: “Enige voorstelle? Ja, sê dankie en bly stil.”